|  |  |  |
| --- | --- | --- |
|  | **KOMMUNALBESTYRELSEMI****IMMIKKUT ITTUMIK ATAATSIMIINNISSAQ** **SISAMANNGORNEQ ULLOQ 20. AUGUST 2020 NAL. 9.00** |  |

**Peqataasut:** Palle Jerimiassen (S), borgmester

 Sakio Fleischer (S), borgmesterip sinniisussaa siulleq

 Anthon Frederiksen (PN), borgmesterip sinniisussaata tullia

 Jørgen Kristensen (S)

 Jakob Petersen (S)

 Susanne K. Eliassen (S)

 Ane Marie M. Andersen (S)

 Apollo Mathiassen (S)

 Masauna Holm Petersen (S)

 Jens Kristian Therkelsen (S)

 Karl Markussen (A)

 Aqqalu Jerimiassen (A)

 Aqqaluk Heilmann (PN)

 Ole Danielsen (PN)

 Bendt B. Kristiansen (IA)

 Regine N. Bidstrup (IA)

 Lena Ravn Davidsen (D)

**Pisortaaneq:** Nick Nielsen

**Imaqarniliortoq:** Nick Nielsen, Pisortaaneq

**Immikkut peqataasut:** Pisortaqatigiit

**Nutserisut:**

**Ingerlannera:** Oqarasuaatikkut

|  |  |  |
| --- | --- | --- |
| **KOM** | **PINEQARTUT** | **Bilag** |
| 20-026 | Illorsuit ammaqqinnissaa pillugu oqallinneq | 001 |
| 20-027 | Politikkikkut pisussanut ullorsiutit oqaluuserineri | 002 |
| 20-028 | Aningaasaliissutinik nuussineq, kto. 2 aammalu 5-mit 11-mut | 003 |
| 20-029 | Sequtserutip atortussanillu suliaqarnermut maskiinap pisiarinissaanut tapiliutitut aningaasaliinissaq pillugu qinnuteqaat | 004 |
| 20-030 | Fiskerimesse-p Covid-19-mik peqquteqartumik unitsinneqarnissaa | 005 |
| 20-031 |  | 006 |

**Aalajangiineq:**

|  |
| --- |
| **Oqaluuserisassat akuerineqarput. Sakio peqataajunnaarpoq punktit marlunni kingullerni angalasussaanini peqqutigalugu.** |

|  |  |  |  |
| --- | --- | --- | --- |
| **Suliaq nr.** | **Pineqartoq** | **Ilanng. nr.** | **001** |
| **KOM 20-026** | **Illorsuit ammaqqinnissaa pillugu oqallinneq** | **Journal nr.** |  |

Uteqqiineq:

Tsunamimik ajutoornersuup kingornatigut Illorsuarmiut nunaqarfimminnut uteqqinnissaasa oqaluuserinissaa pillugu kommunalbestyrelsimi ilaasortat marluk kissaateqarnertik saqqummiussimavaat.

Karrat kangerluani qaqqamit annertuumik sisoortoqarnissaanut Upalungaarsimanermut Ataatsimiititaliarsuup aarleqqutaasumik nalilersuutaa kingulleq malillugu Naalakkersuisut Illorsuarmiut Nuugaatsiarmiullu qimagutissimanissaat attatiinnarpaat.

Suliami matumani nunaqarfimmut Illorsuarmiut uteqqissinnaaneri Aningaasaqarnermut Ataatsimiititaliap inassutaa kommunalbestyrelse-ip isummerfingissavaa.

Suliap saqqummiunnera:

Allakkatigut kommunalbestyrelsimi ilaasortat marluk, Jens Kristian Therkelsen (S) aamma Sakio Fleischer (S) tsunamimik ajutoornersuup kingorna Illorsuarnut uteqqinnissamik kommunalbestyrelsip oqaluuserinninnisaa pillugu siunnersuummik saqqummiussaqarput. Taamatuttaaq ‘Peqatigiiffik ILLORSUARMIUT’-nit saaffiginnissuteqarput.

2017-imi juunip naanerani Upalungaarsimanermut Ataatsimiititaliarsuup inassutaa malillugu nunaqarfinni Niaqornani, Illorsuarni Nuugaattaamilu innuttaasut qimarngutinnissaat Naalakkersuisut aalajangiussimavaat.

Niaqornani, Saattuni, Ukkusissani, Ikerasammi, Qaarsuni, kiisalu Uummannami innuttaasunut piviusumik aarleqquteqarnerata nalilersuutigineqarunnaarnera politiit 2017-imi juunip naanerani nalunaarutigisimavaat, naliliinerlu malillugu Niaqornani innuttaasut qimarngutitinnissaannut pisariaqartitsisoqarunnaarnera ilaatigut Namminersorlutik Oqartussat ilisimatitsissutigivaat. Paarlattuanilli qaqqamit nutaamik sisoortoqassappat innuttaasunut sapinngisamik annertunerpaamik isumannaallisaanissaq sianigalugu Illorsuit Nuugaattaallu qimarngusimatinnissaat attanneqarpoq.

*Iluarsiinissamut siunnersuut – sammisanut tunngatillugu nalilersuineq*

Upalungaarsimanermut Ataatsimiititaliarsuup suliatigut nalilersuinerat tassaasoq Naalakkersuisut 2018-imi decembarimi allakkatigut ilisimatitsissutigaat:

* Karrat kangerluani aarleqqutaasumut nalilersuineq allanngortinneqanngitsoq, qaqqap annertuumik sisoornissaanut *annertuupilussuarmik aarleqquteqarfiulluni*
* qaqqap annertuumik sisoornissaanut *annertuupilussuarmik aarleqquteqarfiusunik* sumiiffinnik aarleqquteqarfissalinnik pingasunik sumiissusersisoqarsimasoq
* qaqqap sisoorsinnaanerata nutaap kingornatigut suli annertunerusunik qaqqamit sisoortoqarnissaanut suli aarleqquteqartoqassaneranik tamanna isumaqarluni.

Taamaattumik Nuugaattaap Illorsuillu, kiisalu kangerlummi taakkununnga atasutut ilaata suli sumiiffittut aarlerinartoqarfiusutut isigineqartariaqarnerat taamanikkut Upalungaarsimanermut Ataatsimiititaliarsuup nalilersuiffigisimavaa.

Tamatuma malitsigaa innuttaasut tunngavigisami pigineqartumi Illorsuarnut Nuugaatsiamullu suli uteqqinnginnissaat, aammalu sumiiffiit aarlerinartoqarfiit taakku imaaliallaannartumik qanillattorlugit angallavigissanngikkaat Upalungaarsimanermut Ataatsimiititaliarsuup nalilersuutigaa.

Illorsuarni aamma Nuugaatsiami innuttaasunik qimarngutitsinerup suli attatiinnassanera pillugu aalajangiussinissamut piginnaasaqarfik Naalakkersuisuni inissisimavoq.

Tamatuma malitsigalugu nunaqarfimmut Illorsuarnut uteqqittoqarnissaq pillugu aalajangiussinissamut kommunalbestyrelse piginnaanermik tunineqarsimannginnera.

*Ingerlariaqqinnissaq*

Karrat kangerluani annertuumik qaqqamit sisoortoqarnissaanut aarleqquteqarnermut naleqqiullugu Upalungaarsimanermut Ataatsimiititaliarsuup nutaamik suliarisamut nalilersuuteqarnermik suliaqarnissaata qaqugu naatsorsuutigineqarsinnaanera pillugu apeqquteqarnermik ilaqartillugu suliarisaq Naalakkersuisunut ilisimatitsissutitut saqqummiunneqassaaq.

Aningaasaqarnermi kingunerisinnaasat:

Soqanngilaq.

Inatsisitigut tunngavigisaq, toqqammavissiisutullu allagaatit:

* Upalungaarsimanermut Ataatsimiititaliarsuup suliarisamut nalilersuutigisaa, ulloq 18. decembari 2018

Suliamik isumaginninneq:

Aningaasaqarnermut Ataatsimiititaliaq

Kommunalbestyrelse

Aningaasaqarnermut ataatsimiititaliami aaliangerneq:

Ataatsimiititaliap Kommunalbestyrelsimut oqaluuserisassanngorlugu ingerlateqqinneqarnissaa aaliangiuppaa.

**Innassuteqaat:**

Kommunabestyrelsimut allattoqarfiup inassutigaa:

Upalungaarsimanermut Ataatsimiititaliarsuup inassutigisai malittarineqassasut.

Ilanngussat:

Ilanngussaq 001-01: Jens Kristian Therkelsenimit aamma Sakio Fleischerimit siunnersuut

Ilanngussaq 001-02: ‘Peqatigiiffik ILLORSUARMIUT’-nit saaffiginnissut

Ilanngussaq 001-03: Kalaallit Nunaanni Upalungaarsimanermut Ataatsimiititaliarsuup suliarisamut nalilersuinera

Ilanngussaq 001-04: Naalakkersuisunit nutaarsiassat

**Aalajangiineq:**

|  |
| --- |
| **Inassuteqaat akuerineqarpoq.** **Kommunalbestyrelse Naalakkersuisunut piumasaqarpoq misissuinerit qaqqat nakkaanissaanut sumiiffimmi taakkartorneqartumi piaartumik nutarterneqassasut kiisalu innuttaasunut ilisimatitsissutingineqarlutik.****Naalakkersuisut Illorsuit ammaqqinneqarnissaanut misissuinissaannik suliakkerneqassasut kommunalbestyrelse-miik piumasaqartoqarpoq.****Ullumikkut killiffik pillungu Naalakkersuisut ilisimatitsinissaannik piumasaqartoqarpoq.****Angalanermi piffissami aggersumi qatserisarfiup peqataaffingisassaani kommunalbestyrelse piumasaqarpoq tassaarsuarmi eqqorneqarsimasut akornanni peqataatitsisoqassasoq pisunnik malinnaatitsinissaq anguniarlungu.** |

|  |  |  |  |
| --- | --- | --- | --- |
| **Suliaq nr.** | **Pineqartoq** | **Ilanng. nr.** | **002** |
| **KOM 20-027** | **Politikkikkut pisussanut ullorsiutit oqaluuserineri** | **Journal nr.** |  |

Uteqqiineq:

Politikkikkut pisussanut ullorsiutit siorna kommunalbestyrelsip akuersissutigai. Ukiup ingerlanerani COVID-19-imut pissutsit pissutigalugit ullorsiutit iluarsineqarput.

Suliassap matuma saqqummiunnerani ullorsiutit allanngortinnissaat imaluunniit taamaaginnartinnissaat Aningaasaqarnermut Ataatsimiititaliap inassutaa kommunalbestyrelse-ip isummerfingissavaa.

Suliap saqqummiunnera:

Katersuunnernut, ini ilaatigut kikkut tamarmik iserfigisinnaasaannut tunngasunik killilersuutaagallartussat pillugit nalunaarut Naalakkersuisut akuersissutigisimavaat. Tamatuma saniatigut Nunatta Nakorsaaneqarfia arlalinnik inassuteqarpoq, makkuninnga ilaqartunik:

* Qanillattuinaveersaarneq
* Inunnik attuinaveersaarneq
* Assaat salilluartarnissaat
* Napparsimasutut malugigaanni angerlarsimaannarneq

Ulluni aggustip 21-annit 22-annut missingersuutit pillugit isumasioqatigiinnissaq kommunalbestyrelsip aalajangiussimavaa. Kommunalbestyrelsimi ilaasortat tamarmik Ilulissani katersuunnissaat tassani isumaliutaavoq. COVID-19-imulli tunngatillugu killilersuutinut inassutaasunullu tamanna imaaliallaannaq naapertuutinngilaq.

*Iluarsiinissamut siunnersuut – sammisanut tunngatillugu nalilersuineq*

Missingersuutit pillugit isumasioqatigiinnermik qarasaasiakkut tunngavilimmik Kommuneqarfik Sermersooq ingerlatsivoq. Avannaanut tunngasutulli Tunu toqqaannartumik tikiffiginissaanut matoqqanera tamatumunnga pissutaavoq. Kommunalbestyrelsimi ilaasortat tamarmik nunap immikkoortuini katersuuttarput, taakkunaniillu qarasaasiamik tunngaveqartumik isumasioqatigiinnermut attaviliisoqassaaq.

Iluarsiissutip assinga missingersuutit pillugit isumasioqatigiinnissamut Avannaata Kommunianit aaqqissuunneqarsinnaavoq. Taamatut iliornermigut COVID-19-imut tunngatillugu siuliani taaneqartutut killilersuutinut inassutaasunullu kommunep malittarinninnissaa qularnaarneqarsinnaavoq.

Allatut qinigassaq tassaavoq missingersuutit pillugit isumasioqatigiinnerup novembarimut nuunneqarnissaa. Aningaasaqarnermut Ataatsimiititaliap ataasinngornermi 23. novembarimi ataatsimiinnissaa pilersaarutaavoq. Sapaatip akunnerata naanerani ullup taassuma siulianiittumi, 21. aamma 22. novembarimi missingersuutit pillugit isumasioqatigiiffiusinnaapput. Siunnersuut akuersissutigineqassappat kommunalbestyrelsip ataatsimiinnissaa marlunngornermut, ulloq 24. novembarimut siuartinnissaa isumatuussaarnerussaaq. Tamatumani kommunalbestyrelsimi ilaasortat tamarmik ornigullutik Ilulissani katersuunnissaminnut periarfissaqassapput.

COVID-19-imut tunngatillugu pissutsit allanngorartuunerat tunngavigineqassasut pingaarpoq taakkartussallugu.

Inatsisartunit Aningaasanut Inatsisip akuersissutaanerata kingornatigut 2021-mut kommunip missingersuutaata akuersissutiginissaa tulluarnerpaassaaq. Tamanna nalinginnartut novembarip qeqqani pisarpoq.

*Ingerlariaqqinnissaq*

Politikkikkut pisussatut ullorsiutit akuersissutaasut qulaani iluarsiissutit ilaatillugit attatiinnarneqassapput.

Qaanaami kommunalbestyrelsip ataatsimiinnissaata akuersissutaanera attanneqassaaq.

Novembarimi Aningaasaqarnermut Ataatsimiititaliap ileqquusumik ataatsimiinnissaata akuersissutigisatut ingerlanneqassaaq.

Iluarsiinissamut siunnersuut akuersissutigineqassappat ataatsimiinnerit ingerlanneqarnissaasa pilersaarusiornerat allattoqarfiup erniinnaartumik aallartissavai.

Aningaasaqarnermi kingunerisinnaasat:

Ornigulluni ataatsimiinnerit missingersuusioreersimammata tamanna kommunimut toqqaannartumik aningaasaqarnermi kinguneqassanngilaq.

Inatsisitigut tunngavigisaq, toqqammavissiisutullu allagaatit:

* 2019-imi novembarimi kommunalbestyrelsip ileqquusumik ataatsimiinneranit imaqarniliaq
* Naalakkersuinikkut pisussatut ullorsiutit

Suliamik isumaginninneq:

Aningaasaqarnermut Ataatsimiititaliaq

Kommunalbestyrelse

Aningaasaqarnermut ataatsimiititaliami aaliangerneq:

Ataatsimiititaliamit Kommunalbestyrelsimut inassutigineqassasoq isumasioqatigiinnissaq novemberimut kinguartinneqarnissaa.

**Innassuteqaat:**

Aningaasaqarnermut Ataatsimiititaliap kommunalbestyrelsimut inassutingaa:

Aningaasaqarnermut Ataatsimiititaliap aaliangernera ilalerneqassasoq

Ilanngussat:

Ilanngussaq 002-01: Kommunalbestyrelsip oqaluuserisassaani imm. 19-054

Ilanngussaq 002-02: Naalakkersuinikkut pisussatut ullorsiutit

Ilanngussaq 002-03: Nunap immikkoortuani nakorsamit/nakorsaanermit oqaaseqaat

**Aalajangiineq:**

|  |
| --- |
| **Inassutingineqartoq akuerineqarpoq.****Borgmesteri sumiiffinni Ilulissat region, Uummannap region, Upernavik region, Qaanaaq region kommune-mi killiffik pillungu kommunalbestyrelse-imi ilaasortanut nunaqarfimmilu aqutsisut siulittaasuinut najukkamilu ataatsimiititaliami siulittaasut ilisimatitsilluni illoqarfinni sumiiffimmi pingaarnerni, angalalluni ingerlasinnaanersoq paartiit siuttuisa pilersaarusiornerup paaseqatingiissutinginerisingut pisinnaanersoq isummerfingissavaat.****Qaanaami ataatsimiinnissaq pissutsit apeqqutaallutik nalilersorneqartuassooq aaliangiisoqartinnangu.** |

|  |  |  |  |
| --- | --- | --- | --- |
| **Suliaq nr.** | **Pineqartoq** | **Ilanng. nr.** | **003** |
| **KOM 20-028** | **Aningaasaliissutinik nuussineq, kto. 2 aammalu 5-miik 11-mut** | **Journal nr.** |  |

Uteqqiineq:

Ukioq 2019-mi aaliangiunneqarpoq nunaqarfinni pedeleqartarneq nalilersoqqinneqassasoq. Uanilu nalilersuinerup kingorna aningaasaliissutinik nuutsitsinissamut qinnuteqaat ilanngullugu aaliangiiffigineqassaaq.

Uani suliami Aningaasaqarnermut Ataatsimiititaliap inassutaa kommunalbestyrelse-ip isummerfingissavaa.

Suliap saqqummiunnera:

Qitiusumik allafeqarfiup nunaqarfinni pedeleqartarnermut misissuineq ingerlappaa. Sumiiffinnilu Sullissiviit pisortai peqatigalugit pisariaqartitsineq suliassallu suunerini misissorneqarput.

*Iluarsiinissamut siunnersuut – sammisanut tunngatillugu nalilersuineq*

Misissuinerup takutippaa piffiit ilaanni pisariaqartitsineq annertunerusoq. Tamanna tunngavigalugu nalimmassaaqqinneq ingerlanneqarpoq, iluarsiissutissatullu siunnersuut ilanngussami takuneqarsinnaalluni, aningaasarsiatigullu ingerlatsiviit assigiinngitsut akissarsersuiffiusut pedeleqarnermut konto 11-mi tamarmik akissaasersorneqalissapput:

*Ingerlariaqqinnissaq*

Ingerlatsiviit aningaasarsiatigut atuuffiusimasut atorunnaassapput tamarmillu konto 11-mi akissaasersorneqalissallutik, taamaasilluni ingerlatsiviit suliallu sumiikkaluarpalluunniit immikkut tarmarmik akissaasersornagit konto 11-mi akissaasersorneqalissapput, taamaasilluni sullissineq eqaannerusumik ingerlanneqalissaaq.

Aningaasaqarnermi kingunerisinnaasat:

Nunaqarfinni pedeleqarnermut aningaasarsiatigut ukiumut 3 mio.-t missaanniissapput. Ilinniarnermut teknikeqarnermullu ingerlatsivinni aningaasaliissutit atuutsinneqartartut konto 11-mut nuunneqassapput.

Ukioq 2020 aggustip aallaqqaataaniik

Konto 5-miik nuunneqassapput kr. 866.000,00

Konto 2-miik nuunneqassapput kr. 698.000,00

Ukioq 2021-mi aammalu missingersuusiorfiusuni

Konto 1-miik kr. 0.212

Konto 2-miik kr. 1.0 mio.

Konto 4-miik kr. 0.675 mio.

Konto 5-miik kr. 1.115 mio.

Inatsisitingut sinaakkutatingullu toqqammaviit

* Kommunit Namminersorlutillu Oqartussat missingersuutaat naatsorsuutaallu pillugit Inatsisartut inatsisaat nr. 26, 28. november 2016-imeersoq.

Suliamik isumaginninneq:

Aningaasaqarnermut Ataatsimiititaliaq

Kommunalbestyrelse

Aningaasaqarnermut ataatsimiititaliami aaliangerneq:

Inassutigineqartoq akuerineqarpoq. Piffiit ilaani piffissaliinerit tunngavigalugit suliassatigut nalileruisoqassaaq.

**Innassuteqaat:**

Aningaasaqarnermut Ataatsimiititaliap kommunalbestyrelsimut inassutingaa:

Aningaasaqarnermut Ataatsimiititaliap aaliangernera ilalerneqassasoq

Ilanngussat:

Ilanngussaq 003-01: Pisariaqatitap pedeleqarnermut allattorsimaffiat

Ilanngussaq 003-02: Nuutsitsinissamut skema

**Aalajangiineq:**

|  |
| --- |
| **Inassutingineqartoq akuerineqarpoq.** |

|  |  |  |  |
| --- | --- | --- | --- |
| **Suliaq nr.** | **Pineqartoq** | **Ilanng. nr.** | **004** |
| **KOM 20-029** | **Sequtserutip atortussanillu suliaqarnermut maskiinap pisiarinissaanut tapiliutitut aningaasaliinissaq pillugu qinnuteqaat** | **Journal nr.** |  |

Uteqqiineq:

Ilulissani eqqaavissuup ikuallanneranit kommunip atortussanik suliaqarnermut maskiinaa sequtserutaalu, eqqakkanik suliaqarnermut atorneqartartut ikuallallutik peerupput. Taakku eqqaavilerinermik suliaqarnerup isumaginissaanut pisariaqarmata matumuuna ikuallattunik taarsiissutinik atortussat nutaat pisiarinerannik matussusiisinnaasumik tapiliutitut aningaasaliisoqassasoq qinnutigineqarpoq.

Uani suliami Aningaasaqarnermut Ataatsimiititaliap inassutaa kommunalbestyrelse-ip isummerfingissavaa.

Suliap saqqummiunnera:

Ulloq 20.5.2020-mi Ilulissani eqqaavissuaq ikuallappoq. Ikuallattoornermi tassani kommunip sequtserut (neddeleri), aamma atortussanik suliaqarnermut maskiina annaavai. Taakku kommunip pigisaani kisiartatuuaapput, eqqakkallu isumaginissaannut maskiinanik pisariaqartunik kommunip peqarunnaarneranik tamanna nassataqarpoq.

Ilulissani eqqaavimmi eqqakkanik suliaqarnerit tamarmik maannakkut assassorfigalugit imaluunniit suliffeqarfiutilimmit attartugaqarnikkut, tassalu suliffeqarfiutillit taakku tamatumunnga piffissaqaraangata ingerlanneqartarnerannik tamanna kinguneqarpoq. Eqqaavilerinermik suliassaqarfimmi artukkiissutaasup malittariniarnera pisinnaanngingajavissoq kommunimut nassataritinneqarpoq, maannakkullu sulisuusunut taakkununnga, assatik atorlugit suliamik annertuumik suliaqartussaasunut nalinginnaanngilluinnartumik annertuumik artukkiisoqarpoq.

*Iluarsiinissamut siunnersuut – sammisanut tunngatillugu nalilersuineq*

Taarsiinissamut pisariaqartitsineq maannakkorpiaq pisariaqarsimavoq, pissutsit eqqartorneqartut pissutigalugit, aammattaarli aasap nalaani Ilulissani eqqaavissuarmut Upernavimmit Uummannamiillu eqqakkanik takkuttoqartussaammat, taamaalillunilu kommunip tamarmiusup eqqakkanik isumaginninnera sunniivigineqarpoq. Taakkununnga qalliisumik ikuallaasarfimmi kissarsuut iluarsaanneqartussaasimavoq, tamannalu eqqaavilerinermik suliaqarfiusumut eqqakkanillu isumaginninnermut tamanna suli annermik artukkiisimavoq.

Eqqakkanik isumaginninneq pisariaqartoq attassinnaaniarlugu, aammalu isumaginninnermut tassunga maskiinanik pisariaqartitsineq maannakkorpiaq atugaammat sequtserummik atortussanillu isumaginninnermut maskiina nutaaq pisiarineqarput. Qaasuitsup Kommunianit pisiarineqarsimasut sequtserut atortussanillu isumaginninnermut maskiina ikuallannermi peeruttut sillimmasiissutikkut matussusersimanissaat naatsorsuutigineqarsimavoq. Taamaattorli taamaattoqarsimanngitsoq paasineqarpoq, taamaattumillu atortussanik nutaanik taakkuninnga pisiaqarneq sillimmasiinerup matussusinngilai.

Taamaattumik pisiarisanik, ilanngullugit assartuinermut aningaasartuutinik nalunaarsuinernillu matussusiinissamut sequtserutip atortussanillu isumaginninnermut maskiinap nutaap pisariaqartinneri matussuserniarlugit tapiliutitut aningaasaliissummik pisariaqartitsisoqarpoq. Tamanna tassaavoq tamakkiisutut aningaasartuut, kr. 6.705.115.

Imatullu agguarneqarput nuutsitsinissamut matussutissat:

Konto 13, kr. 2.0 mio.

Konto 37, kr. 2.475 mio.

Konto 7, kr. 2.230 mio.

*Ingerlariaqqinnissaq*

Kommunalbestyrelsip tapiliutitut aningaasaliinissaq pillugu qinnutiginninneq akuersissutigissappagu kontonit makkunanit aningaasat qinnutigineqartut nuunneqarumaarput, Konto 11-miik kr. 2.0 mio. aammalu konto 37-miik kr. 2.475 mio. sinnerilu konto 7-miik kr. 2.230 mio.-nit aaneqassapput.

Aningaasat sequtserummik atortussanillu isumaginninnermut maskiinap pisiarineranut kommunip maannakkorpiaq pisariaqartitsineranik matussusiissaaq, taamaalilluni taakku aasap naaneranit minnerpaamillu siunissami ukiunut arfinilinnut matussuserneqarsimassallutik.

Aningaasaqarnermi kingunerisinnaasat:

Atortussanik isumaginninnermut maskiinamik sequtserummillu pisiaqarnerit akigaat kr. 6.055.115. Ilanngutissapput assartornerannut aningaasartuutit nalunaarsornerilu, akeqartut kr. 650.000. Taamaattumik tapiliutitut aningaasaliissutit kr. 6.705.115 qinnutigineqarput.

Immikkoortortani pissutsit ullumikkut atuuttut tunngavigalugit ingerlanneqarsinnaanngitsut anguniagassanut naatsorsuutigineqarpoq kinguneqaataasssasoq, aningaasaliissutinik tamakkiisumik atuinngitoornermik.

Inatsisitigut tunngavigisaq:

* Kommunit Namminersorlutillu Oqartussat missingersuutaat naatsorsuutaallu pillugit Inatsisartut inatsisaat nr. 26, 28. november 2016-imeersoq.

Suliamik isumaginninneq:

Aningaasaqarnermut Ataatsimiititaliaq

Kommunalbestyrelse

Aningaasaqarnermut ataatsimiititaliami aaliangerneq:

Akuerineqarpoq.

**Innassuteqaat:**

Aningaasaqarnermut Ataatsimiititaliap kommunalbestyrelsimut inassutingaa:

Aningaasaqarnermut Ataatsimiititaliap aaliangernera ilalerneqassasoq

Ilanngussat:

Ilanngussaq 004-01: Sequtserummut neqeroorut

Ilanngussaq 004-02: Atortunik isumaginninnissamut maskiinamut neqeroorut

Ilanngussaq 004-03: Borgmesterip aalajangiussinera

Ilanngussaq 004-04: Nuussinissamut skema

**Aalajangiineq:**

|  |
| --- |
| **Inassutingineqartoq akuerineqarpoq.****Kommunalbestyrelse piumasaraa isumaqatingiissutit Qaasuitsup Kommuniani toqqammaveqartumik ingerlanneqartut piaartumik nutarterneqassasut.****Qulequtaq ataatsimiititaliamut susassaqartumut ilisimatitsissutitut ingerlatinneqassooq.**  |

|  |  |  |  |
| --- | --- | --- | --- |
| **Suliaq nr.** | **Pineqartoq** | **Ilanng. nr.** | **005** |
| **KOM 20-030** | Fiskerimesse-p Covid-19-mik peqquteqartumik unitsinneqarnissaa | Journal nr. |  |

Uteqqiineq:

Kommunalbestyrelse-p aalajangernikuuaa Aalborg Kongrescenter suleqatigalugu Ilulissani fiskerimesse ingerlanneqartalissasoq. Massakkumut fiskerimesse-p piviusunngortinneqarnissaa siunertaralugu sulineq annertooq ingerlareersimalerpoq.

Covid-19-ip atuutilernerata kingorna fiskerimesse-p ingerlanneqarsinnaanerata qularnartumik inissisimalernera inuussutissarsiornermi ingerlatsivimmik qanimut malinnaavigiuarparput Naalakkersuisut nalunaarusiaat katerisimaarnermilu killilersuutaasut malinnaaviginerisigut. Piffissaq kingullermi Naalakkersuisut nutaamik nalunaarummik saqqummiussaqarput fiskerimesse-p ingerlatiinnarsinnaanissaa pillugu sukumiisumik isummertariaqalernitsinnik kinguneqartumik.

Uani suliami Aningaasaqarnermut Ataatsimiititaliap inassutaa kommunalbestyrelse-ip isummerfingissavaa.

Suliap saqqummiunnera:

Ulloq 16. juli Naalakkersuisut nutaamik nalunaaruteqarput nunatta avataanit tikinneqarsinnaanera killilersorneqarunnaassasoq. Nunatsinnut angalaneq pillugu nalunaarut nutaaq ullormi 21. julimi atuutilerpoq maannakkuugallartumillu 31. december 2020-p tungaanut atuutissalluni.

Nalunaarut nutaaq takornariartitsineq eqqarsaatigalugu pittaasumik kinguneqarsinnaajumaaraluartoq katerisimaarnermi killilersuutit Namminersorlutik Oqartussat nalunaarutaat nr. 21 19. juni 2020-mi §2-mi allassimasut ukiup naanissaanut atuutsiinnarneqarput, tassa aaqqissuussani kommuninit allanit nalunaarluni peqataasinnaaneq periarfissaanani.

Nalunaarut nutaami illup iluani aaqqissuussani inuit amerlanerpaamik 100 isersimasinnaanerat atuutiinnarneqarportaaq. Fiskerimesse-mi naatsorsuutigaarput saqqummersitsisut 75-it missaat peqataajumaartut, taakku saniatigut AKKC-mit, kommunimit, KNAPK-mit aalisartunillu inuit 100-150 akornanni piffissap ingerlanerani peqataajumaartumik.

*Ingerlariaqqinnissaq*

Allaffissornikkut inatsisit atuutsinneqartut malillugit sulisussaatilluta nalunaarut malillugu ingerlatsisussaatitaavugut, taamaattumik nakorsaaneqarfiup akissutaa malillugu nalilerparput allaffissornikkut annerusumik iliuuseqarsinnaanata.

***Malungiuk***

Aningaasaqarnermut Ataatsimiititaliap ataatsimeereernerata kingorna allaffimmiit fiskeimesse-mut Aalborg-imi aaqqissuisussat attavingineqarput Selvstyre corona pillungu nalunaarutaannik nassuiaanneqarlutik. Aaqqissuisut aaliangerput fiskerimesse unitsinneqassasoq tamannalu tusangassiutitingut nalunaarutingineqarpoq. Aaqqissuisut kommune-llu akornanni oqaloqatingiinneq ingerlavoq massakkullu naattorsuutingineqarpoq aappaangu sapaatit akunnerani 15-imi april-ip 12-aniit 14-ata tungaanut ingerlanneqassasoq. Piffissaq allattoqarfimmiit apeqquserneqalaaqqavoq tamatuma nalaani kommune-mut qinersineq ingerlanneqartussaammat.

Aningaasaqarnermi kingunerisinnaasat:

Fiskerimesse-p ingerlanneqarnissaa immikkuullaarissumik missingersuusiornikuunngilaq, taamaattoq aalajangiussat ataasiakkaat aningaasatigut kinguneqaateqartussat ukuupput:

*Aningaasartuutaareersut:*

* Tupersuaq, kr. 550.000,- missaanik naleqartoq.
* Projektkoordinator-eqartitsineq ukiumut kr. 300.000,- missaani naleqarpoq.

*Aningaasartuutiginngittuungassat:*

* AKKC kommunillu fiskerimesse-p ingerlanneqarnissaanut isumaqatigiissut malillugu kr. 600.000,- missaani.
* Timersortarfiup kultuurikkullu illorsuup Sermermiut aserfallattaaliinikkut suliassartai, kr. 400.000,- missaani.

Inatsisitigut tunngavigisat aamma toqqammavissiisutut allagaatit:

* Namminersorlutik Oqartussat nalunaarutaat nr. 27 21. juli 2020-imeersoq (immikkoortoq 2)

Suliamik isumaginninneq:

Aningaasaqarnermut Ataatsimiititaliaq

Kommunalbestyrelse

Aningaasaqarnermut ataatsimiititaliami aaliangerneq:

Inassutingineqartoq akuerineqarpoq. Aningaasanut kinguneqaatit ersarissarneqarput ukiullu tullianut aningaasartuutaajumaartussat ataatsimiititaliamit ukiup tullianut nuunneqarnissaat piumasarineqarpoq.

Ataatsimiititaliaq aalisartut inuutissarsiorneranut ineriartuutaasinnaasumik isumasioqatingiittoqarsinnaanera pilersaarusiorneqassasoq kissaatingineqarpoq. Ataatsimiititaliat susassaqartut isumasioqatingiinnissamut suliakkerneqarput sinaakkusersuissasut.

Inuussutissarsiornermut ataatsimiititaliap aalisarnermullu ataatsimiititaliap ataatsimeeqatingiinnerani aaliangerneq:

Aningaasaqarnermut Ataatsimiititaliap inassutaa akuerineqarpoq, suliallu ingerlaqqinnissaanut siulittaasut peqatingalungit sulineq aallartinneqarpoq.

**Innassuteqaat:**

Aningaasaqarnermut Ataatsimiititaliap kommunalbestyrelsimut inassutingaa:

Aningaasaqarnermut Ataatsimiititaliap aaliangernera ilalerneqassasoq

Ilanngussat:

Bilag 005-01: Nalunaarut nr. 21 19. juni 2020

Bilag 005-02 Nalunaarut nr. 27 21. juli 2020

Bilag 005-03: Nakorsaaneqarfiup akissuteqaataa

**Aalajangiineq:**

|  |
| --- |
| **Inassutingineqartoq akuerineqarpoq.** **Piffissaq taakkartorneqartoq aappaangu fiskerimesse-ip ingerlanneqarnissaa aaliangiunneqarpoq.** |

Ataatsimiinneq naavoq nal. 11:50

Atsiorfissaq:

Palle Jerimiassen, (S)

Jens Kristian Therkelsen, (S)

Sakio Fleischer, (S)

Jørgen Kristensen, (S)

Jakob Petersen, (S)

Susanne K. Eliassen, (S)

Ane Marie M. Andersen, (S)

Apollo Mathiassen, (S)

Masauna Holm Petersen, (S)

Karl Markussen, (A)

Aqqaluk Heilmann, (PN)

Aqqalu Jerimiassen, (A)

Anthon Frederiksen, (PN)

Ole Danielsen, (PN)

Bendt B. Kristiansen, (IA)

Regine N. Bidstrup, (IA)

Lena Ravn Davidsen, (D)